CELEX: 62015TN0095
Language: hr
Date: 2015-02-20 00:00:00
Title: Predmet T-95/15: Tužba podnesena 20. veljače 2015. – Printeos i dr. protiv Komisije

20.4.2015   
            
            
               HR
            
            
               Službeni list Europske unije
            
            
               C 127/36
            
         Tužba podnesena 20. veljače 2015. – Printeos i dr. protiv Komisije
   (Predmet T-95/15)
   (2015/C 127/49)
   Jezik postupka: španjolski
   
      Stranke
   
   
      Tužitelji: Printeos, SA (Alcalá de Henares, Španjolska), Tompla Sobre Exprés, SL (Alcalá de Henares, Španjolska), Tompla Scandinavia AB (Stockholm, Švedska), Tompla France SARL (Fleury Mérogis, Francuska), Tompla Druckererzeugnisse Vertriebs GmbH (Leonberg, Njemačka) (zastupnici: H. Brokelmann i P. Martínez-Lage Sobredo, odvjetnici)
   
      Tuženik: Europska komisija
   
      Tužbeni zahtjev
   
   Tužitelji od Općeg suda zahtijevaju da:
   
               —
            
            
               na temelju članka 263. UFEU-a poništi članak 2. Odluke Komisije C(2014) 9295 final od 10. prosinca 2014. u vezi s postupkom na temelju članka 101. UFEU-i članka 53. Sporazuma o EGP-u (AT.39780 – Omotnice) zbog toga što određivanje iznosa novčanih kazni (a osobito prilagodba na temelju točke 37. Smjernica o načinu utvrđivanja novčanih kazni) nije dužno obrazloženo; ili
            
         
               —
            
            
               podredno, na temelju neograničene sudske nadležnosti koju mu priznaje članak 31. Uredbe (EZ) br. 1/2003 na temelju članka 261. UFEU-a izmijeni članak 2. Odluke Komisije C(2014) 9295 final od 10. prosinca 2014. u vezi s postupkom na temelju članka 101. UFEU-a i članka 53. Sporazuma o EGP-u (AT.39780 – Omotnice), (i) tako da sankciju izrečenu društvu TOMPLA odredi najmanje 55 % ispod zakonskog maksimuma (članak 23. stavak 2. Uredbe (EZ) br. 1/2003) – ili, ako to nije moguće, u onom postotku koji Opći sud smatra prikladnim – kako bi na taj način uspostavio ravnotežu između te sankcije i novčanih kazni izrečenih društvima Bong i Hamelin, i (ii) tako da smanji dodatno izrečenu kaznu za najmanje 33 % ili, ako to nije moguće, za postotak koji Opći sud smatra prikladnim – kako bi uzeo u obzir novčanu kaznu koju je izrekla Comisión Nacional de la Competencia (državna komisija za tržišno natjecanje) (CNC) Odlukom od 25. ožujka 2013. u spisu 5/0316/10, Papirnate omotnice, i
            
         
               —
            
            
               Komisiji naloži snošenje troškova ovog postupka.
            
         
      Tužbeni razlozi i glavni argumenti
   
   U odluci koja se pobija u ovom postupku određeno je da su tužitelji povrijedili članak 101. UFEU-a i članak 53. Sporazuma o EGP-u time što su od 8. listopada 2003. do 22. travnja 2008. sudjelovali u jedinstvenoj i kontinuiranoj povredi koja je obuhvaćala Dansku, Francusku, Njemačku, Norvešku, Švedsku i Ujedinjenu Kraljevinu u sektoru kataloških omotnica i posebnih omotnica, a koja se sastojala u usklađivanju cijena, podjeli klijenata i razmjeni poslovno osjetljivih informacija.
   U prilog osnovanosti tužbe tužitelji ističu tri tužbena razloga.
   
               1.
            
            
               Prvi tužbeni razlog, koji se temelji na povredi obveze obrazlaganja s obzirom na to da nisu opravdani ni nužnost prilagodbe osnovnog iznosa novčanih kazni na temelju točke 37. Smjernica o određivanju novčanih kazni ni konkretan postotak sniženja primijenjen na pojedinog poduzetnika.
            
         
               2.
            
            
               Drugi tužbeni razlog, koji se temelji na povredi načela jednakog postupanja i određivanja iznosa novčane kazne prilagodbom osnovnog iznosa novčanih kazni na temelju točke 37. Smjernica o određivanju novčanih kazni.
            
         
               3.
            
            
               Treći tužbeni razlog, koji se temelji na povredi načelâ proporcionalnosti i zabrane diskriminacije u određivanju iznosa novčane kazne time što nije uzeta u obzir novčana kazna koju je ranije odredilo španjolsko tijelo nadležno za tržišno natjecanje.